MENDIZABAL MENDIZABAL (EAJ, 2017-05-18):
Eskerrik asko, presidente andrea.
Bistakoa da guk ez diogula aldeko botorik emango EH Bilduk proposatzen digun legez bestekoari.
Zer da Heziberri? Heziberri da aurreko legealdian martxan jarri zen proiektu pedagogiko bat eta hiru fase ditu. Lehenengoa, marko pedagogiko bat adostea, eginda dagoena; bigarrena, dekretu batzuk garatzea eta etapa bakoitzean zein curriculum garatu behar diren, ikasleek zer ikasi behar duten curriculum horiek garatzeko dekretua, hori ere egina dago; eta hirugarren fasea da hasteko dagoena edo hastear, euskal hezkuntzaren edo hezkuntzaren euskal legea.
Saiatzen ari zarete Heziberri LOMCEren segida dela esaten, Ubera andrea. Gure ustez, gaur hona ekarri duzuen proposamen horrekin segitzeko ahalegin bat besterik ez da. Aurreko puntuan esaten nuen kanta bezala, "esan gezur bat mila aldiz, errepikatu hitzez hitz, handik gutxira ikusi egia bihurtzen". Zuk esan duzu azaroan erregistratu zenutela, baina gutxienez kuriosoa iruditzen zait, hemen esan den bezala, greba egin den astean plenoan sartzea gaia.
Zuen proposamen horretan eskatzen dituzuenak aztertuko ditugu. Lehenik eta behin, eskatzen duzue Derrigorrezko Bigarren Hezkuntzan (12-16 urte) eta Batxilergoko ziklo amaierarako ebaluazioak berehala eteteko eta bertan behera uzteko.
Baina ez dira existitzen. Beraz, nekez utzi daiteke bertan behera existitzen ez den gauza bat, herri honetan inoiz planteatu ez den gauza bat. Pentsatzen dugu LOMCE aurreikusten duenari buruz ariko zarela, hau da, Derrigorrezko Bigarren Hezkuntzan eta Batxilergoko tituluak lortzeko errebalida horiekin ari zarela.
Kontua da pasa den azaroan, Gobernuko Hezkuntza Sailak eta Estatuko beste hainbat sailek Ministerioarekin izandako negozioen ondorioz lortu zela LOMCEk aurreikusten zituen errebalida horiek bertan behera uztea Estatu mailan hezkuntzaren paktua lortu artean, eta hori errege-lege dekretuz egin zela iazkoa abenduan. Eta zuk badakizu ze idatzizko galdera bat egin zenion Uriarte andereari eta Uriarte andereak lehen paragrafoan esaten dizu hori bera otsailean.
Horiek horrela, beti bezala eskuratuko da Batxilergoko titulua, hau da, materia guztiak gaindituta eta Derrigorrezko Bigarren Hezkuntzako titulua, berriz, materia guztiak gaindituta eta kasu batzuetan ebaluazio taldeak erabakitzen badu gainditu gabeko materiekin ere pasa daiteke lehenago bezala.
Beraz, zuen proposamenaren lehenengo puntuak ez du zentzurik ziklo bukaerako errebalidarik ez dagoelako dagoeneko.
Bigarren puntuarekin, hor bigarrenean eskatzen duzuena da Heziberriren ebaluazio dekretuak bertan behera uztea. Baina Heziberrin ez dago inolako ebaluazio dekreturik. Heziberriren barruan egin dena da curriculumak garatzeko dekretua, haurreskolan, Lehen eta Bigarren Hezkuntzan eta Batxilergoan zein curriculum garatu behar diren jakiteko dekretuak. Eta dekretu horiek egiteko 2003an Hezkuntza Sailak hezkuntza eredua egiteko proiektuaren barruan hasitako prozesuaren bigarren fasea da, hau da, Heziberriren bigarren fasea hasieran esan dudan bezala.
Horregatik dekretu horiek ezagutzera eman zirenean Hezkuntza Sailak adierazi zuen bezala, hezkuntza proiektu propioren ondorio eta fruitu izan dira dekretu horiek. Eta esan zuen Uriarte andreak LOMCE desagertzen bada ere dekretu horiek indarrean segitzeko asmoarekin egin ziren, eta hemen esan nahi det Estatuko Gobernuak errekurritu egin zituela dekretu horiek, beraz, zaila da ulertzea LOMCEren segida direla esatea zuek LOMCEren segida direla esaten dezue eta bitartean Estatuko Gobernuak errekurrituta dauzka dekretuak. Hemen zerbait gertatzen da ulertzen ez dena.
Heziberri ezagutzera eman zenean, Sailak argi eta garbi esan zuen eredu hori ez zela ezerezetik abiatzen, ordura arte jasotako eskarmentu guztia beregana hartzen zuela, hau da, elebitasuna, eleaniztasuna, teknologia berriak, bizikidetza eta abar eta abar eta abar. Horiek guztiak lagundu baitute gaur egun dugun kultura pedagogikoa eraikitzerakoan, eta Euskal Hezkuntza Komunitateak bat egiten du horrekin. Zuek bertan behera usteko eskatu dituzuen dekretuek espresuki aipatzen dituzte euskal curriculumaren proiektuak eta proiektu horiek egiteko ados jarri ziren hezkuntzako eragile sozial eta politikoak garai batean. Hezkuntzako eredu hori izan zen oinarria eta gizarteak aurrera egiten duen neurrian egokitu dira proiektu horiek denak. Beraz, zuen proposamenaren bigarren puntuak ere ez du funtsean arrazoirik Heziberrin ebaluazio dekreturik ez dagoelako.
Eta azkenik hirugarren puntua, eskatzen dezuena da alderdi politiko eta hezkuntzako eragileekin hausnarketa eta eztabaida garatzeko adostasun handi bat diseinatzeko, eta hori ez du baztertu sailak, inoiz ere ez du ukatu partaidetasunik sailak, horixe izan da aurreko legealdian sailak erabili duen prozedura. Ahaztu egin dezue bai hezkuntza proiektu pedagogikoa eta baita horren ondoriozko dekretuak hezkuntza eragile gehienen parte-hartzearekin egin zela, ahaztu edo ez dezue gogoratu nahi?
Are gehiago esango det, zuek badakizue aurreko legealdira arte inoiz ez duela hainbeste galdera eta iritzi bildu hezkuntza sail batek eta ekarpenak onartu gainera. Sailburua bera egon da eragileekin eta ia 800 ekarpen jaso zituen eta gehienak erantzun egin ditu. Orain ez da kexatzeko garaia, gure hezkuntzako sistemak aurrera egiteko zuek emandako laguntza eskasagatik kexatzeko garaia ez da orain. Ez lagundu eta gainera herri honetan inoiz egin den hezkuntzarako proposamenik aurreratuena LOMCErekin berdintzeko egin duzuen saiakera
Hoberena diot, zeren LOMCEk ez bezela, Jaurlaritzak landu duen proiektuak baditu hainbat kontzeptu oso modernoak, hala nola orain arte ez bezalako konpetentzietan oinarritutako hezkuntza, irakasleen konpetentziak, ikasleen irteerako profila, hau da, ume batek Lehen Hezkuntza bukatzen duenean ze ikasita atera behar den, ebaluazioren kultura. Hori dena ez dago LOMCEn, baino zuek horren segida dela esan eta esan aritu zarete kanta horretan errepikatzen den bezela. Horixe bakarrik LOMCEren segida da Heziberri.
Guk argi daukagu eta argi esan degu lehen eta orain ere bai, LOMCEren aurka gaude, beraz zuen proposameneko hiru puntuak xake txarrak dira, huts egiteko hiru xake txar.